ΣΥΜΦΩΝΙΑ

μεταξύ της Ευρωπαϊκής Κοινότητας και της Δημοκρατίας της Κροατίας σχετικά με την αμοιβαία αναγνώριση, προστασία και έλεγχο των ονομασιών οινοπνευματωδών και αρωματισμένων ποτών

Άρθρο 1

Στόχοι

1. Tα συμβαλλόμενα μέρη συμφωνούν, βάση των αρχών της αμεροληψίας και της αμοιβαιότητας, να αναγνωρίζουν, να προστατεύουν και να ελέγχουν τις ονομασίες των οινοπνευματωδών και των αρωματισμένων ποτών που κατάγονται από το έδαφός τους, σύμφωνα με τους όρους που προβλέπονται από την παρούσα συμφωνία.

2. Tα συμβαλλόμενα μέρη λαμβάνουν όλα τα γενικά και ειδικά μέτρα που είναι αναγκαία για την εκπλήρωση των υποχρεώσεων και την επίτευξη των στόχων που καθορίζονται από την παρούσα συμφωνία.

Άρθρο 2

Έκταση και πεδίο εφαρμογής

Η παρούσα συμφωνία ισχύει ως προς τα ακόλουθα προϊόντα:

α) Στα οινοπνευματώδη τα οποία ορίζονται:

- όσον αφορά την Κοινότητα, από τον κανονισμό (EΟΚ) αριθ. 1576/89 του Συμβουλίου, της 29ης Μαΐου 1989, για τη θέσπιση των γενικών κανόνων σχετικά με τον ορισμό, τον χαρακτηρισμό και την παρουσίαση των αλκοολούχων ποτών(1),

- όσον αφορά την Κροατία, στον κανονισμό για την ποιότητα των οινοπνευματωδών ποτών (επίσημη Εφημερίδα της Ομοσπονδιακής Σοσιαλιστικής Δημοκρατίας της Γιουγκοσλαβίας αριθ. 16/8 και 63/88) καθώς και στο Νόμο για τους οίνους (Narodne novine αριθ. 96/96) και στον κανονισμό που στηρίζεται στο Νόμο για τους οίνους (Narodne novine αριθ. 96/96, 7/97, 117/97, 57/00),

και υπάγονται στην κλάση 2208 της διεθνούς σύμβασης για το εναρμονισμένο σύστημα περιγραφής και κωδικοποίησης των εμπορευμάτων, που υπογράφηκε στις 14 Ιουνίου 1983.

β) Στους αρωματισμένους οίνους, τα αρωματισμένα ποτά με βάση τον οίνο καθώς και τα αρωματισμένα κοκτέιλ, αμπελοοινικών προϊόντων, τα οποία στο εξής θα αποκαλούνται "αρωματισμένα ποτά", όπως ορίζονται:

- όσον αφορά την Κοινότητα, στον κανονισμό (EΟΚ) αριθ. 1601/91 του Συμβουλίου, της 10ης Ιουνίου 1991, για τη θέσπιση των γενικών κανόνων σχετικά με τον ορισμό το χαρακτηρισμό και την παρουσίαση των αρωματισμένων οίνων, των αρωματισμένων ποτών με βάση τον οίνο και των αρωματισμένων κοκτέιλ αμπελοοινικών προϊόντων(2),

- όσον αφορά την Κροατία, στον κανονισμό για την ποιότητα των οινοπνευματωδών ποτών (επίσημη εφημερίδα της Ομοσπονδιακής Σοσιαλιστικής Δημοκρατίας της Γιουγκοσλαβίας αριθ. 16/8 και 63/88) καθώς και στο Νόμο για τους οίνους (Narodne novine αριθ. 96/96) και στον κανονισμό που στηρίζεται στο Νόμο για τους οίνους (Narodne novine αριθ. 96/96, 7/97, 117/97, 57/00),

και υπάγονται στις κλάσεις 2205 και ex 2206 της διεθνούς σύμβασης για το εναρμονισμένο σύστημα περιγραφής και κωδικοποίησης των εμπορευμάτων, η οποία υπογράφηκε στις 14 Ιουνίου 1983.

Άρθρο 3

Ορισμοί

Για τους σκοπούς της παρούσας συμφωνίας, νοούνται ως:

α) "οινοπνευματώδες καταγωγής", ακολουθούμενο από την ονομασία του ενός από τα συμβαλλόμενα μέρη: το οινοπνευματώδες που έχει παραχθεί στο έδαφος του μέρους αυτού,

β) "αρωματισμένο ποτό καταγωγής", ακολουθούμενο από την ονομασία του ενός από τα συμβαλλόμενα μέρη: το αρωματισμένο ποτό που έχει παραχθεί στο έδαφος αυτού του συμβαλλόμενου μέρους,

γ) "περιγραφή": οι λέξεις που χρησιμοποιούνται στην ετικέτα, ενδεχομένως στα έγγραφα που συνοδεύουν τα οινοπνευματώδη ή τα αρωματισμένα ποτά κατά τη μεταφορά, στα εμπορικά έγγραφα, ιδίως στα τιμολόγια, στα δελτία παράδοσης και στις διαφημίσεις,

δ) "ομωνυμία": η ίδια προστατευόμενη ονομασία, ή προστατευόμενη ονομασία, η οποία είναι τόσο παραπλήσια ώστε να μπορεί να δημιουργήσει σύγχυση, ή να παραπέμψει σε διάφορους τόπους καταγωγής, ή διάφορα οινοπνευματώδη και αρωματισμένα ποτά που κατάγονται από τα αντίστοιχα εδάφη των συμβαλλομένων μερών,

ε) "επισήμανση": όλες οι περιγραφές και άλλες, ενδείξεις, σημεία, σύμβολα, σχέδια ή εμπορικά σήματα που προσδιορίζουν την ταυτότητα των οινοπνευματωδών και των αρωματισμένων ποτών και εμφανίζονται στο δοχείο, συμπεριλαμβανομένου του πώματος ασφαλείας ή στην ανηρτημένη ετικέτα και στο περίβλημα που καλύπτει τον λαιμό των φιαλών,

στ) "παρουσίαση": οι λέξεις ή τα σημεία που χρησιμοποιούνται στα δοχεία, και στα πώματα, στις ετικέτες και στη συσκευασία τους,

ζ) "συσκευασία": τα προστατευτικά περιτυλίγματα, όπως χαρτί, ψάθινα περιβλήματα κάθε είδους, χαρτοκιβώτια και κουτιά που χρησιμοποιούνται κατά τη μεταφορά ενός ή περισσότερων δοχείων ή/και για την παρουσίασή τους με σκοπό την πώληση στον τελικό καταναλωτή,

η) "εμπορικό σήμα":

- ένα σήμα, κατατεθειμένο σύμφωνα με τη νομοθεσία του συμβαλλόμενου μέρους,

- ένα σύνηθες σήμα, το οποίο αναγνωρίζεται από τη νομοθεσία ενός συμβαλλόμενου μέρους, και

- ένα πολύ γνωστό σήμα, που προβλέπεται από το άρθρο 6α της Σύμβασης του Παρισιού για την προστασία της βιομηχανικής ιδιοκτησίας (1967).

ΤΙΤΛΟΣ I

ΑΜΟΙΒΑΙΑ ΠΡΟΣΤΑΣΙΑ ΤΩΝ ΟΝΟΜΑΣΙΩΝ ΤΩΝ ΟΙΝΟΠΝΕΥΜΑΤΩΔΩΝ ΚΑΙ ΑΡΩΜΑΤΙΣΜΕΝΩΝ ΠΟΤΩΝ

Άρθρο 4

Αρχές

1. Με την επιφύλαξη των άρθρων 22 και 23 της συμφωνίας για τα δικαιώματα πνευματικής ιδιοκτησίας στον τομέα του εμπορίου που περιλαμβάνεται στο παράρτημα 1Γ της συμφωνίας για την ίδρυση του Παγκόσμιου Οργανισμού Εμπορίου (στο εξής "συμφωνία TRIPS"), τα συμβαλλόμενα μέρη λαμβάνουν όλα τα αναγκαία μέτρα σύμφωνα με το εν λόγω παράρτημα, για να διασφαλίσουν την αμοιβαία προστασία των ονομασιών που αναφέρονται στο άρθρο 5 και που χρησιμοποιούνται για την περιγραφή των οινοπνευματωδών και αρωματισμένων ποτών που κατάγονται από το έδαφος των συμβαλλόμενων μερών. Για το σκοπό αυτό, κάθε συμβαλλόμενο μέρoς παρέχει στα ενδιαφερόμενα μέρη τα κατάλληλα νομικά μέσα που εμποδίζουν τη χρησιμοποίηση ονομασίας που προσδιορίζει την ταυτότητα των οινοπνευματωδών ή των αρωματισμένων ποτών που δεν κατάγονται από τη γεωγραφική περιοχή την οποία υποδηλώνει η εν λόγω ονομασία ή από τον τόπο όπου χρησιμοποιείται κατά παράδοση η εν λόγω ονομασία.

2. Στην Κροατία, οι προστατευόμενες κοινοτικές ονομασίες:

- μπορούν να χρησιμοποιούνται μόνον υπό τους όρους που προβλέπονται από τις νομικές, και κανονιστικές διατάξεις της Κοινότητας, και

- προορίζονται αποκλειστικά για τα οινοπνευματώδη και τα αρωματισμένα ποτά, καταγωγής Κοινότητας, στα οποία εφαρμόζονται.

3. Στην Κοινότητα, οι προστατευόμενες κροατικές ονομασίες:

- μπορούν να χρησιμοποιούνται μόνον υπό τους όρους που προβλέπονται από τις νομοθετικές και κανονιστικές διατάξεις της Κροατίας, και

- προορίζονται αποκλειστικά για τα οινοπνευματώδη και τα αρωματισμένα ποτά, καταγωγής Κροατίας, στα οποία εφαρμόζονται.

4. Η προστασία που προβλέπεται από την παρούσα συμφωνία απαγορεύει ιδίως οποιαδήποτε χρησιμοποίηση των προστατευόμενων ονομασιών οινοπνευματωδών και αρωματισμένων ποτών, τα οποία δεν κατάγονται από τη γεωγραφική περιοχή την οποία υποδηλώνει η εν λόγω ονομασία ή από τον τόπο όπου χρησιμοποιείται κατά παράδοση η εν λόγω ονομασία, και εφαρμόζεται ακόμη και όταν:

- αναφέρεται η πραγματική καταγωγή των οινοπνευματωδών και αρωματισμένων ποτών,

- η γεωγραφική ένδειξη μεταφράζεται,

- το όνομα συνοδεύεται από όρους, όπως "είδος", "τύπος", "τρόπος", "απομίμηση", "μέθοδος" ή άλλες ανάλογες εκφράσεις.

5. Σε περίπτωση ομωνύμων ονομασιών οινοπνευματωδών και αρωματισμένων ποτών η προστασία παρέχεται για κάθε ονομασία. Η επιτροπή σταθεροποίησης και σύνδεσης μπορεί να καθορίσει με απόφαση τους πρακτικούς όρους, υπό τους οποίους πρέπει να διαφοροποιούνται μεταξύ τους οι εν λόγω ομώνυμες ονομασίες, λαμβανομένης υπόψη της ανάγκης για ίση μεταχείριση των ενδιαφερομένων παραγωγών και της ανάγκης να μη παραπλανώνται οι καταναλωτές.

6. Οι διατάξεις της παρούσας συμφωνίας δεν θίγουν κατ' ουδένα τρόπο το δικαίωμα κάθε προσώπου να χρησιμοποιεί για εμπορικούς λόγους το όνομά του ή το όνομα του προκατόχου του, εκτός εάν το εν λόγω όνομα χρησιμοποιείται κατά τέτοιο τρόπο ώστε να παραπλανώνται οι καταναλωτές.

7. Καμιά διάταξη της παρούσας συμφωνίας δεν υποχρεώνει το ένα συμβαλλόμενο μέρος να προστατεύει την ονομασία του άλλου συμβαλλόμενου μέρους, η οποία δεν προστατεύεται ή έχει πέσει σε αχρηστία στη χώρα καταγωγής του.

8. Τα συμβαλλόμενα μέρη παραιτούνται του δικαιώματός τους να επικαλούνται το άρθρο 24, παράγραφοι 4 και 7 της συμφωνίας TRIPS για να αρνηθούν να παράσχουν προστασία στις ονομασίες του άλλου μέρους.

Άρθρο 5

Προστατευόμενες ονομασίες

Προστατεύονται οι ακόλουθες ονομασίες:

α) όσον αφορά τα οινοπνευματώδη, καταγωγής Κοινότητας, οι ονομασίες που απαριθμούνται στον κατάλογο 1,

β) όσον αφορά τα οινοπνευματώδη, καταγωγής Κροατίας, οι ονομασίες που απαριθμούνται στον κατάλογο 2,

γ) όσον αφορά τα αρωματισμένα ποτά, καταγωγής Κοινότητας, οι ονομασίες που απαριθμούνται στον κατάλογο 3,

δ) όσον αφορά τα αρωματισμένα ποτά, καταγωγής Κροατίας, οι ονομασίες που απαριθμούνται στον κατάλογο 4.

Άρθρο 6

Εμπορικά σήματα

1. Η κατάθεση ενός εμπορικού σήματος για ένα οινοπνευματώδες ή αρωματισμένο ποτό, το οποίο περιέχει ή συνίσταται σε μια ονομασία όπως αναφέρεται στο άρθρο 5, απορρίπτεται ή, μετά από αίτημα του ενδιαφερόμενου μέρους, ακυρώνεται, στην περίπτωση οινοπνευματώδους ποτού που δεν κατάγεται από τον τόπο που υποδηλώνει η ονομασία.

2. Με την επιφύλαξη της παραγράφου 1, το εμπορικό σήμα που είχε κατατεθεί καλόπιστα πριν από τις 31 Δεκεμβρίου 1995 το αργότερο, μπορεί να χρησιμοποιείται μέχρι τις 31 Δεκεμβρίου του 2005, υπό τον όρο ότι έχει πράγματι χρησιμοποιηθεί αδιάλειπτα από τότε που κατατέθηκε.

Άρθρο 7

Εξαγωγές

Τα συμβαλλόμενα μέρη λαμβάνουν όλα τα αναγκαία μέτρα για να εξασφαλισθεί ότι, σε περίπτωση που τα οινοπνευματώδη ή αρωματισμένα ποτά που κατάγονται από το έδαφος των συμβαλλόμενων μερών, εξάγονται και διατίθενται στο εμπόριο εκτός του εδάφους τους, οι προστατευόμενες ονομασίες ενός συμβαλλόμενου μέρους δυνάμει της παρούσας συμφωνίας δεν χρησιμοποιούνται για την περιγραφή ή την παρουσίαση οινοπνευματώδους ή αρωματισμένου ποτού που κατάγεται από το άλλο συμβαλλόμενο μέρος.

Άρθρο 8

Επέκταση της προστασίας

Στο βαθμό που το επιτρέπει η σχετική νομοθεσία των συμβαλλόμενων μερών, η προστασία που παρέχεται από την παρούσα συμφωνία καλύπτει τα φυσικά και νομικά πρόσωπα, τις ομοσπονδίες, τις ενώσεις και τις οργανώσεις παραγωγών, εμπόρων και καταναλωτών των οποίων η έδρα βρίσκεται στο έδαφος του άλλου συμβαλλόμενου μέρους.

Άρθρο 9

Εφαρμογή

1. Εάν η αρμόδια αρχή, η οποία ορίζεται σύμφωνα με το άρθρο 11, ενημερωθεί ότι, η περιγραφή ή η παρουσίαση ενός οινοπνευματώδους ή αρωματισμένου ποτού, ιδίως στην ετικέτα, στα επίσημα ή εμπορικά έγγραφα ή στη διαφήμιση, αντιβαίνουν στην παρούσα συμφωνία, τα συμβαλλόμενα μέρη λαμβάνουν τα αναγκαία διοικητικά μέτρα ή/και κινούν τις απαιτούμενες δικαστικές διαδικασίες προκειμένου να καταπολεμήσουν τον αθέμιτο ανταγωνισμό ή να παρεμποδίσουν με οποιονδήποτε τρόπο την καταχρηστική χρησιμοποίηση της προστατευόμενης ονομασίας.

2. Τα αναφερόμενα στην παράγραφο 1 μέτρα λαμβάνονται και οι διαδικασίες που αναφέρονται στην εν λόγω παράγραφο κινούνται ιδίως στις ακόλουθες περιπτώσεις:

α) όταν η μετάφραση των ονομασιών που προβλέπονται από την κοινοτική ή τη κροατική νομοθεσία στην ή στις γλώσσες του άλλου συμβαλλόμενου μέρους περιλαμβάνει μια λέξη η οποία δύναται να οδηγήσει σε πλάνη, όσον αφορά την καταγωγή, τη φύση ή την ποιότητα των οινοπνευματωδών ή των αρωματισμένων ποτών τα οποία περιγράφονται κατ' αυτόν τον τρόπο,

β) όταν, τα δοχεία ή συσκευασίες, στη διαφήμιση ή σε επίσημα ή εμπορικά έγγραφα που αφορούν ονομασίες προστατευόμενες στο πλαίσιο της παρούσας συμφωνίας υπάρχουν περιγραφές, εμπορικά σήματα, λέξεις, επιγραφές ή εικόνες οι οποίες άμεσα ή έμμεσα δίνουν λανθασμένες ή παραπλανητικές πληροφορίες όσον αφορά την καταγωγή, τη φύση ή τις βασικές ιδιότητες των οινοπνευματωδών ή των αρωματισμένων ποτών,

γ) όταν χρησιμοποιούνται για τη συσκευασία δοχεία τα οποία είναι παραπλανητικά ως προς την καταγωγή του οινοπνευματώδους ή του αρωματισμένου ποτού.

3. Η εφαρμογή των παραγράφων 1 και 2 δεν θίγει τη δυνατότητα των προσώπων και των φορέων που αναφέρονται στο άρθρο 8 να λαμβάνουν τα κατάλληλα μέτρα όσον αφορά τα συμβαλλόμενα μέρη, συμπεριλαμβανομένης της άσκησης ενδίκων μέσων.

Άρθρο 10

Άλλες εθνικές νομοθετικές ρυθμίσεις και διεθνείς συμφωνίες

Εκτός αν συμφωνηθεί άλλως από τα συμβαλλόμενα μέρη, η παρούσα συμφωνία δεν αποκλείει την επέκταση της προστασίας, τώρα ή στο μέλλον, την οποία παρέχουν τα συμβαλλόμενα μέρη βάσει της εθνικής τους νομοθεσίας ή βάσει άλλων διεθνών συμφωνιών στις προστατευόμενες ονομασίες από την παρούσα συμφωνία.

ΤΙΤΛΟΣ II

ΕΛΕΓΧΟΙ ΚΑΙ ΑΜΟΙΒΑΙΑ ΣΥΝΔΡΟΜΗ ΜΕΤΑΞΥ ΤΩΝ ΑΡΜΟΔΙΩΝ ΑΡΧΩΝ

Άρθρο 11

Αρχές εφαρμογής

1. Κάθε συμβαλλόμενο μέρος ορίζει τις αρχές που είναι υπεύθυνες για την εφαρμογή της παρούσας συμφωνίας. Όταν ένα συμβαλλόμενο μέρος ορίζει περισσότερες από μια αρμόδιες αρχές, εξασφαλίζει και το συντονισμό των ενεργειών τους. Για το σκοπό αυτό, ορίζεται μόνο μια αρχή.

2. Τα συμβαλλόμενα μέρη αλληλοενημερώνονται σχετικά με τις ονομασίες και τις διευθύνσεις αυτών των αρχών, εντός δύο μηνών το αργότερο από την έναρξη της ισχύος της παρούσας συμφωνίας. Οι αρχές αυτές συνεργάζονται στενά και άμεσα μεταξύ τους.

Άρθρο 12

Παραβάσεις

1. Εάν μια από τις αρχές οι οποίες αναφέρονται στο άρθρο 11 έχει λόγους να υποπτεύεται ότι:

α) ένα οινοπνευματώδες ή αρωματισμένο ποτό, όπως ορίζεται στο άρθρο 2, το οποίο αποτελεί ή έχει αποτελέσει αντικείμενο εμπορίου μεταξύ της Κροατίας και της Κοινότητας, δεν συνάδει προς την παρούσα συμφωνία ή τις νομοθετικές και κανονιστικές διατάξεις των συμβαλλόμενων μερών οι οποίες εφαρμόζονται στα οινοπνευματώδη και στα αρωματισμένα ποτά, και

β) ότι η μη τήρηση αυτή έχει ιδιαίτερη σημασία για το άλλο συμβαλλόμενο μέρος και θα μπορούσε να οδηγήσει στην εφαρμογή διοικητικών μέτρων ή/και στην κίνηση δικαστικών διαδικασιών,

ενημερώνει αμέσως την Επιτροπή και την αρμόδια ή αρμόδιες αρχές του άλλου συμβαλλόμενου μέρους.

2. Οι πληροφορίες που παρέχονται σύμφωνα με την παράγραφο 1 συνοδεύονται από επίσημα, εμπορικά ή άλλα κατάλληλα έγγραφα, τα οποία διευκρινίζουν τυχόν διοικητικά μέτρα ή δικαστικές διαδικασίες. Οι πληροφορίες αυτές περιλαμβάνουν ιδίως τα εξής, σχετικά με τα συγκεκριμένα οινοπνευματώδη ή αρωματισμένα ποτά:

α) τον παραγωγό και το πρόσωπο που έχει την εξουσία να διαθέτει το οινοπνευματώδες ή αρωματισμένο ποτό,

β) τη σύνθεση και τα οργανοληπτικά χαρακτηριστικά αυτού του ποτού,

γ) την περιγραφή και την παρουσίασή του,

δ) λεπτομερείς πληροφορίες σχετικά με τη μη τήρηση των κανόνων που αφορούν την παραγωγή και την εμπορία.

ΤΙΤΛΟΣ III

ΔΙΑΧΕΙΡΙΣΗ ΤΗΣ ΣΥΜΦΩΝΙΑΣ

Άρθρο 13

Ομάδα εργασίας

1. Συστήνεται ομάδα εργασίας υπό την αιγίδα ειδικής επιτροπής γεωργίας, η οποία συγκροτείται σύμφωνα με το άρθρο 115 της συμφωνίας σταθεροποίησης και σύνδεσης.

2. Η ομάδα εργασίας μεριμνά για την ορθή λειτουργία της παρούσας συμφωνίας και εξετάζει κάθε θέμα που προκύπτει από την εφαρμογή της. Ειδικότερα, η ομάδα εργασίας μπορεί να διατυπώνει συστάσεις για την καλύτερη επίτευξη των στόχων της παρούσας συμφωνίας.

Άρθρο 14

Καθήκοντα των συμβαλλομένων μερών

1. Tα συμβαλλόμενα μέρη συνεργάζονται άμεσα ή μέσω της ομάδας εργασίας που αναφέρεται στο άρθρο 13, σχετικά με όλα τα θέματα που αφορούν την εφαρμογή και τη λειτουργία της παρούσας συμφωνίας.

2. Ειδικότερα, τα συμβαλλόμενα μέρη:

α) Συντάσσουν και τροποποιούν με απόφαση της επιτροπής σταθεροποίησης και σύνδεσης τους καταλόγους οι οποίοι αναφέρονται στο άρθρο 5 και το πρωτόκολλο της παρούσας συμφωνίας κατά τρόπο ώστε να λαμβάνονται υπόψη οι τροποποιήσεις των νομοθετικών και κανονιστικών διατάξεων των συμβαλλόμενων μερών,

β) αλληλοενημερώνονται σχετικά με την πρόθεσή τους να θεσπίσουν νέους κανονισμούς ή τροποποιήσεις υφισταμένων κανονισμών δημόσιου ενδιαφέροντος, όπως είναι η προστασία της υγείας ή του καταναλωτή, που έχουν επιπτώσεις στην αγορά οινοπνευματωδών ή αρωματισμένων ποτών

γ) ανακοινώνουν το ένα στο άλλο τις δικαστικές αποφάσεις που αφορούν την εφαρμογή της παρούσας συμφωνίας και αλληλοενημερώνονται σχετικά με τα μέτρα που λαμβάνονται βάσει των αποφάσεων αυτών.

3. Στο πλαίσιο της παρούσας συμφωνίας, κάθε συμβαλλόμεν μέρος μπορεί να υποβάλλει προτάσεις για τη διεύρυνση του φάσματος της συνεργασίας τους στην αγορά οινοπνευματωδών ή αρωματισμένων ποτών με βάση την πείρα που θα αποκτηθεί από την εφαρμογή της.

4. Οι αποφάσεις που λαμβάνονται δυνάμει της παραγράφου 2 στοιχείο α) είναι δεσμευτικές για τα συμβαλλόμενα μέρη, τα οποία υποχρεούνται να λαμβάνουν τα μέτρα που απαιτούνται για την εκτέλεσή τους.

ΤΙΤΛΟΣ IV

ΓΕΝΙΚΕΣ ΔΙΑΤΑΞΕΙΣ

Άρθρο 15

Διαμετακόμιση μικρών ποσοτήτων

Η παρούσα συμφωνία δεν ισχύει ως προς τα οινοπνευματώδη ή αρωματισμένα ποτά τα οποία:

α) διαμετακομίζονται μέσω του εδάφους ενός από τα συμβαλλόμενα μέρη, ή

β) κατάγονται από το έδαφος ενός από τα συμβαλλόμενα μέρη και αποστέλλονται σε μικρές ποσότητες από το ένα συμβαλλόμενο μέρος στο άλλο, υπό τους όρους και σύμφωνα με τις διαδικασίες πoυ προβλέπονται στο πρωτόκολλο.

Άρθρο 16

Eδαφική εφαρμογή

Η παρούσα συμφωνία εφαρμόζεται αφενός, στα εδάφη στα οποία εφαρμόζεται η συνθήκη για την ίδρυση της Ευρωπαϊκής Κοινότητας υπό τους όρους που προβλέπει η συνθήκη αυτή και, αφετέρου, στο έδαφος της Δημοκρατίας της Κροατίας.

Άρθρο 17

Παραλείψεις

1. Τα συμβαλλόμενα μέρη προβαίνουν σε διαβουλεύσεις εάν ένα από αυτά θεωρεί ότι το άλλο παρέλειψε να εκπληρώσει μια από τις υποχρεώσεις του δυνάμει της παρούσας συμφωνίας τις οποίες υπέχει.

2. Tο συμβαλλόμενο μέρος που ζητά διαβουλεύσεις ανακοινώνει στο άλλο συμβαλλόμενο μέρος όλες τις απαραίτητες πληροφορίες για τη λεπτομερή εξέταση της κάθε περίπτωσης.

3. Στην περίπτωση που κάποια καθυστέρηση θα μπορούσε να θέσει σε κίνδυνο την ανθρώπινη υγεία ή να καταστήσει αναποτελεσματικά τα μέτρα καταπολέμησης της απάτης, μπορούν να λαμβάνονται προσωρινά συντηρητικά μέτρα χωρίς προηγούμενη διαβούλευση, υπό την προϋπόθεση ότι, αμέσως μετά τη λήψη αυτών των μέτρων, διεξάγονται διαβουλεύσεις.

4. Εάν, μετά τις διαβουλεύσεις που προβλέπονται στις παραγράφους 1 και 3, τα συμβαλλόμενα μέρη δεν καταλήξουν σε συμφωνία, το συμβαλλόμενο μέρος το οποίο ζήτησε τις διαβουλεύσεις ή έλαβε τα μέτρα που αναφέρονται στην παράγραφο 3, μπορεί να λαμβάνει τα ενδεδειγμένα συντηρητικά μέτρα ώστε να καθίσταται δυνατή η ορθή εφαρμογή της παρούσας συμφωνίας.

Άρθρο 18

Εμπορία των προϋπαρχόντων αποθεμάτων

1. Τα οινοπνευματώδη και αρωματισμένα ποτά τα οποία, κατά την έναρξη της ισχύος της παρούσας συμφωνίας, είχαν παραχθεί, περιγραφεί και παρουσιασθεί σύμφωνα με τις εθνικές, νομοθετικές και κανονιστικές διατάξεις των συμβαλλόμενων μερών, αλλά κατά τρόπο που απαγορεύεται από την παρούσα συμφωνία, μπορούν να διατίθενται στο εμπόριο από τους χονδρεμπόρους επί ένα έτος μετά την έναρξη ισχύος τη συμφωνίας, από δε τους εμπόρους λιανικής μέχρι την εξάντληση των αποθεμάτων. Από την ημερομηνία ενάρξεως ισχύος της παρούσας συμφωνίας, τα οινοπνευματώδη και τα αρωματισμένα ποτά που ορίζονται στη συμφωνία, δεν μπορούν πλέον να παράγονται εκτός των ορίων της περιοχής καταγωγής τους.

2. Eκτός αντιθέτου συμφωνίας μεταξύ των συμβαλλομένων μερών, τα οινοπνευματώδη και αρωματισμένα ποτά τα οποία έχουν παραχθεί, περιγραφεί και παρουσιαστεί σύμφωνα με την παρούσα συμφωνία αλλά των οποίων η περιγραφή και η παρουσίαση δεν συνάδουν πλέον με αυτήν λόγω κάποιας τροποποίησης της, μπορούν να εξακολουθούν να διατίθενται στο εμπόριο μέχρι την εξάντληση των αποθεμάτων.

(1) ΕΕ L 160 της 12.6.1989, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 3378/94 του Ευρωπαϊκού Κοινοβουλίου και του Συμβουλίου (ΕΕ L 366 της 31.12.1994, σ. 1).

(2) ΕΕ L 149 της 14.6.1991, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2061/96 (ΕΕ L 277 της 30.10.1996, σ. 1).

Πρωτόκολλο της συμφωνίας μεταξύ της Ευρωπαϊκής Κοινότητας και της Δημοκρατίας της Κροατίας, σχετικά με την αμοιβαία αναγνώριση, προστασία και έλεγχο των οινοπνευματωδών ή αρωματισμένων ποτών

ΤΑ ΣΥΜΒΑΛΛΟΜΕΝΑ ΜΕΡΗ ΣΥΜΦΩΝΗΣΑΝ ΤΑ ΕΞΗΣ:

Σύμφωνα με το άρθρο 15 στοιχείο β) της συμφωνίας, οι ακόλουθες ποσότητες οινοπνευματωδών ή αρωματισμένων ποτών θεωρούνται ότι αποτελούν μικρές ποσότητες:

1. Ποσότητες σε επισημασμένα δοχεία που δεν υπερβαίνουν τα 5 λίτρα με πώμα ασφαλείας μιας χρήσης, όταν η συνολική μεταφερόμενη ποσότητα, ανεξάρτητα από το αν αποτελείται από χωριστές παρτίδες, δεν υπερβαίνει τα 50 λίτρα·

2. α) ποσότητες οι οποίες περιλαμβάνονται στις προσωπικές αποσκευές των ταξιδιωτών και δεν υπερβαίνουν τα 10 λίτρα,

β) ποσότητες οι οποίες αποστέλλει ένας ιδιώτης σε έναν άλλο ιδιώτη και δεν υπερβαίνουν τα 10 λίτρα,

γ) ποσότητες οι οποίες αποτελούν μέρος των προσωπικών αντικειμένων ενός ιδιώτη που μετακομίζει,

δ) ποσότητες οι οποίες εισάγονται για επιστημονικά ή τεχνικά πειράματα οι οποίες δεν υπερβαίνουν το 1 εκατόλιτρο,

ε) ποσότητες οι οποίες εισάγονται ατελώς και προορίζονται για διπλωματικές, προξενικές ή συναφείς αρχές,

στ) ποσότητες οι οποίες αποτελούν μέρος των εφοδίων των διεθνών μέσων μεταφοράς.

Η εξαίρεση που προβλέπεται στο σημείο 1 δεν μπορεί να ισχύει σωρευτικά με μία ή περισσότερες από τις εξαιρέσεις που προβλέπονται στο σημείο 2.